KIRJALLINEN KYSYMYS E-2223/00 esittäjä(t): Béatrice Patrie (PSE) komissiolle. Eläviä muuntogeenisiä organismeja koskevat säännökset.



Virallinen lehti nro 136 E , 08/05/2001 s. 0012 - 0013



KIRJALLINEN KYSYMYS E-2223/00 esittäjä(t): Béatrice Patrie (PSE) komissiolle (3. heinäkuuta 2000) Aihe: Eläviä muuntogeenisiä organismeja koskevat säännökset Elävät muuntogeeniset organismit ovat jo todellisuutta tieteessä Vuonna 1982 hiirillä tehtyjen kokeiden jälkeen kokeita on tehty kaloilla vuonna 1994, ja Kanadassa on jo lisääntynyt lähes 100 000 siirtogeenistä lohta, joita kutsutaan nimellä AquAdvantage. Geeniperimään tehtyjen muutosten vuoksi ne kasvavat kuusi kertaa suuremmiksi kymmenen kertaa lyhyemmässä ajassa kuin villit lajitoverinsa. Useita tämäntapaisia kokeita, joiden tavoitteena on tuottaa kalaa pienemmin kustannuksin, on tehty Pohjois-Amerikan lisäksi myös Isossa-Britanniassa ja Kiinassa. Jos näille kaloille annetaan myyntilupa, ne voivat tulla myyntiin Euroopassa vuonna 2002. Käytäntö herättää jo nyt eettisiä ja yhteiskunnallisia sekä terveyteen ja ympäristöön liittyviä kysymyksiä. Onko komissio tietoinen tällaisiin tutkimuksiin ja eläinten kasvatukseen liittyvistä ongelmista? Onko odotettavissa, että tällaiset tuotteet hyväksytään myyntiin ja kulutukseen? Aikooko komissio esittää eläviä muuntogeenisiä organismeja koskevan säädöksen parhaillaan hyväksyttävänä oleva muuntogeenisiä organismeja koskeva säädöksen mallin mukaisesti? Margot Wallströmin komission puolesta antama vastaus (26. syyskuuta 2000) Geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annettu neuvoston direktiivi 90/220/ETY(1) kattaa elävien geneettisesti muunnettujen organismien levittämisen ympäristöön sekä koetarkoituksessa että markkinoille saattamista varten; tämä kattaisi myös geneettisesti muunnetun lohen levittämisen. Muut kuin elävät geneettisesti muunnetut organismit tai tuotteet, jotka on valmistettu geneettisesti muunnetuista organismeista mutta jotka eivät sisällä niitä, eivät kuulu direktiivin soveltamisalaan. Tämän vuoksi direktiivi ei kata pyydystettyjä (kuolleita) lohia tai fileitä, mutta niiden käyttäminen elintarvikkeina edellyttäisi uuselintarvikkeista ja elintarvikkeiden uusista ainesosista 27. tammikuuta 1997 annetun asetuksen (EY) N:o 258/97(2) mukaista lupaa. Haettaessa lupaa tarkoitukselliseen levittämiseen direktiivin 90/220/ETY mukaisesti on tehtävä kattava arviointi ihmisten terveydelle ja ympäristölle aiheutuvista riskeistä, ja kutakin tapausta tarkastellaan erikseen. Kun kyseessä on kalojen tarkoituksellinen levittäminen, tähän kuuluisi aina arviointi siitä, minkä tyyppiseen ympäristöön (veteen) ne on tarkoitus päästää. Lupa myönnetään ainoastaan, mikäli ei ole syytä uskoa, että lupaehtojen mukaisella levittämisellä olisi haitallisia vaikutuksia ihmisten terveyteen tai ympäristöön. Tähän mennessä ei ole jätetty direktiivin 90/220/ETY mukaisia hakemuksia geneettisesti muunnetun lohen saattamiseksi markkinoille eikä tällaisia lupia ole myönnetty. Komissio ei ole myöskään saanut jäsenvaltioilta yhteenvetoja ilmoituksista, jotka koskisivat geneettisesti muunnetun lohen koeluonteista levittämistä direktiivin mukaisesti. Direktiiviä 90/220/ETY tarkistetaan parhaillaan. Yhteinen kanta komission ehdotukseen direktiivin muuttamiseksi vahvistettiin 9. joulukuuta 1999(3). Tarkistettu direktiivi sisältää useita uusia säännöksiä, joiden perusteella voitaisiin luoda aiempaa tehokkaampi ja avoimempi sääntelykehys geneettisesti muunnettujen organismien tarkoitukselliselle levittämiselle ympäristöön. Kunhan nämä uudet säännökset annetaan ja saatetaan osaksi kansallista lainsäädäntöä, niitä sovelletaan geneettisesti muunnettujen organismien levittämiseen sekä koeluonteisia tarkoituksia että markkinoille saattamista varten, ja ne koskevat myös geneettisesti muunnettuja kaloja. Useimmat jäsenvaltiot ovat kansallisessa lainsäädännössään laajentaneet geneettisesti muunnettujen mikro-organismien käytöstä suljetuissa oloissa 23. huhtikuuta 1990 annetun neuvoston direktiivin 90/219/ETY(5) soveltamisalaa kasveihin ja eläimiin. Geneettisesti muunnettuun loheen liittyvää koeluonteista työtä on tehty direktiivin 90/219/ETY mukaisesti sillä perusteella, että käytössä on ollut riittävät eristämistoimenpiteet, joilla on voitu rajoittaa yhteyksiä yleisöön ja ympäristöön. Geneettisesti muunnetun lohen käyttö elintarvikkeina tai elintarvikkeissa edellyttää lupaa uuselintarvikkeita koskevan asetuksen perusteella. Tämän asetuksen mukaan geneettisesti muunnetut elintarvikkeet tai elintarvikkeiden ainesosat eivät saa aiheuttaa vaaraa kuluttajalle, harhauttaa kuluttajaa eivätkä siinä määrin erota perinteisistä elintarvikkeista, että niiden tavanomainen käyttö aiheuttaisi ravitsemuksellista haittaa kuluttajalle. Tutkimusta, teknologista kehittämistä ja esittelyä koskevasta erityisohjelmasta Elämänlaatu ja luonnonvarojen hoitaminen (19982002)(4) 25. tammikuuta 1999 tehty neuvoston päätöksessä 1999/167/EY säädetään asiaa koskevaan tutkimukseen liittyvien sääntöjen osalta, että eläinten perimän muuttamista ja niiden kloonaamista voidaan harkita tässä ohjelmassa ainoastaan eettisesti perusteltujen tavoitteiden saavuttamiseksi ja jos tutkimuksissa otetaan huomioon eläinten hyvinvointi ja geneettinen monimuotoisuus. Yhteisön tutkimushankkeisiin osallistuvien on noudatettava kansallisia lakeja ja soveltuvia käytännesääntöjä sekä haettava toimivaltaisen eettisen komitean hyväksyminen ennen TTK-toiminnan aloittamista. Nämä säännöt koskisivat geneettisesti muunnettuja kaloja samoin kuin muita geneettisesti muunnettuja eläimiä. (1) EYVL L 117, 8.5.1990. (2) EYVL L 43, 14.2.1997. (3) EYVL C 64, 6.3.2000. (4) EYVL L 64, 12.3.1999. (5) EYVL L 117, 8.5.1990.